Sielkundige getuig oor ‘Modimolle-monster’ | Maroela Media
Cobus Coetzee het gesê hy kan nie met Tertia Spangenberg, sielkundige vir die verdediging, saamstem dat Kotze nie strafregtelik aanspreeklik gehou kan word nie omdat hy glo in ŉ nie-patologiese dissosiatiewe staat was.
Spangenberg, wat Kotze vir twee maande lank ondersoek het, het hom met ŉ narsistiese persoonlikheidsversteuring, erge depressie en stresversteuring diagnoseer. Sy het gesê dit het daartoe aanleiding gegee dat Kotze in ŉ nie-patologiese dissosiatiewe staat verkeer het, en dat hy dus nie beheer oor sy dade gehad het nie.
Coetzee en drie psigiaters het Kotze vir twee maande lank by die Weskoppies Psigiatriese Hospitaal in Pretoria evalueer. Die paneel het bevind dat Kotze nie aan enige geestelike versteuring ly nie en dat hy in staat was om die onbehoorlikheid van sy dade te besef en daarvolgens op te tree.
Kotze, Andries Sithole, Pieta Mohlane en Sello Mphaka het onskuldig gepleit op aanklagte van ontvoering, aanranding, verkragting en poging tot moord op Kotze se eksvrou Ina Bonnette en die moord op haar 19-jarige seun, Conrad, in Kotze se huis in Modimolle op 3 Januarie 2012.
Die staat voer aan dat Kotze die wraakaanval op Bonnette en haar seun beplan het.
Bonnette het getuig dat Kotze haar seksueel gemartel het en albei haar tepels afgesny het voordat hy die ander mans aangesê het om haar te verkrag terwyl sy aan ŉ bed vasgemaak was. Sy moes aanhoor hoe haar seun om sy lewe pleit voordat Kotze hom doodgeskiet het.
Alhoewel Kotze die gebeure voor en ná die misdaad in besonderhede kan onthou, was hy vaag oor dit wat gebeur het en voer hy aan hy het die mans gesmeek om Bonnette nie seer te maak nie. Hy sê hy kan onthou dat hy die moordwapen hanteer het, maar hy kan nie onthou dat hy die sneller getrek het nie.
Coetzee het getuig dat Kotze nie aan enige patologiese toestande ly nie. Hy kan moontlik narsistiese neigings hê, maar hy ly nie aan ŉ narsistiese persoonlikheidsversteuring nie. Coetzee kon nie enige bewys van erge depressie ten tye van die voorval bespeur nie. Hy sê klassieke tekens van depressie sluit ŉ depressiewe bui, selfmoordneigings, en onttrekking uit die samelewing in. “Kotze het nie een van dié neigings getoon nie,” het Coetzee gesê. “Episodes van ŉ depressiewe bui beteken nie dat daar erge depressie is wat só erg is dat dit kriminele aanspreeklikheid kan beïnvloed nie,” het hy gesê.
Coetzee sê Kotze voldoen nie aan die kriteria vir akute stresversteuring nie. Dit is glo ook onwaarskynlik dat Kotze vir ŉ lang tyd in ŉ dissosiatiewe staat verkeer het of dat hy sogenaamde mini-episodes van dissosiasie beleef het sonder ŉ onderliggende oorsaak soos dementia of Alzheimer se siekte.
Volgens Coetzee dui Kotze se gedrag voor, tydens en ná die aanval op iemand wat rasioneel kon optree en beplan. Hy het bepaal dat sekere gedeeltes van Kotze se gedrag nie sin maak nie, maar dat dit nie beteken dat hy nie aanspreeklik gehou kan word nie.